b'\n_START_ARTICLE_\nJonas Barei\xc5\xa1is\n_START_PARAGRAPH_\nJonas Barei\xc5\xa1is (g. 1942\xc2\xa0m. spalio 1 d. Puod\xc5\xbeiuose, Utenos vals\xc4\x8dius)\xc2\xa0\xe2\x80\x93 Lietuvos in\xc5\xbeinierius mechanikas, habilituotas technologijos moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1956\xc2\xa0m. baig\xc4\x97 Biliakiemio septynmet\xc4\x99, 1960\xc2\xa0m.\xc2\xa0\xe2\x80\x93 Utenos antr\xc4\x85j\xc4\x85 vidurin\xc4\x99 mokyklas. 1965\xc2\xa0m. baig\xc4\x97 Kauno politechnikos institut\xc4\x85. 1995\xc2\xa0m. habilituotas technologijos moksl\xc5\xb3 daktaras._NEWLINE_Nuo 1969\xc2\xa0m. Kauno politechnikos instituto (nuo 1990\xc2\xa0m. Kauno technologijos universitetas) d\xc4\x97stytojas. 1993\xe2\x80\x932001\xc2\xa0m. KTU Panev\xc4\x97\xc5\xbeio filialo (nuo 2002\xc2\xa0m. KTU Panev\xc4\x97\xc5\xbeio institutas) Mechanikos in\xc5\xbeinerijos katedros ved\xc4\x97jas, nuo 1999\xc2\xa0m. direktoriaus pavaduotojas akademiniams reikalams, nuo 2001\xc2\xa0m. Technologijos fakulteto dekanas. Nuo 1996\xc2\xa0m. profesorius. Nuo 1998\xc2\xa0m. dar ir \xc5\xa0iauli\xc5\xb3 universiteto Technologijos fakulteto Mechanikos in\xc5\xbeinerijos katedros profesorius.\n_START_SECTION_\nMokslin\xc4\x97 veikla\n_START_PARAGRAPH_\nAptiko ir i\xc5\xa1ai\xc5\xa1kino plastik\xc5\xb3 ciklinio stipr\xc4\x97jimo mechanizm\xc4\x85 ir prie\xc5\xbeastis, nustat\xc4\x97 veiksnius, lemian\xc4\x8dius med\xc5\xbeiag\xc5\xb3 ciklin\xc4\xaf stipr\xc4\x97jim\xc4\x85. Suk\xc5\xabr\xc4\x97 daugiasluoksni\xc5\xb3 konstrukcini\xc5\xb3 element\xc5\xb3 projektavimo teorij\xc4\x85. 12 i\xc5\xa1radim\xc5\xb3 autorius. Tarp j\xc5\xb3 varginimo ma\xc5\xa1ina ir plastik\xc5\xb3 bei kompozicini\xc5\xb3 med\xc5\xbeiag\xc5\xb3 ciklinio stiprumo bandym\xc5\xb3 metodika.'